Annette Lind (S), 2012-05-10:
Allerførst vil jeg gerne takke ministeren for, at han har sat den her regionale landdistriktsredegørelse til debat i Folketingssalen.
For med redegørelsen kan vi tage afsæt i status for herefter at videreudvikle landdistriktspolitikken til gavn for borgerne.
I redegørelsen beskriver regeringen forandringerne og udviklingerne i landdistrikterne og yderområderne.
Jeg vil gerne i min ordførertale tage fat i de vigtigste tendenser, vi ser rundtom i landet.
Jeg tror nemlig, det er afgørende at have et fælles fundament til at kunne målrette indsatser og initiativer mest hensigtsmæssigt for at skabe vækst og udvikling i landdistrikterne.
Landdistrikterne, heriblandt øerne og småøerne, er en helt særlig kvalitet for Danmark.
Det samme er befolkningen, som bor i områderne.
Vi Socialdemokrater mener, at det er vigtigt at holde fast i forskelligheden og at bibeholde det karakteristiske ved de forskellige geografier og bosætninger.
Det gør nemlig Danmark til et helt særligt land.
Et helt centralt budskab i redegørelsen er at holde fast i et Danmark, der hænger sammen.
Landdistrikterne, yderområderne og øerne byder på mange særlige kvaliteter, som skal dyrkes og fremhæves.
Personligt møder jeg rigtig, rigtig mange ildsjæle og får mange solstrålehistorier, når jeg nu er rundt som ordfører i landet.
Her har man som oftest sat fokus på de potentialer, der er i lokalområdet, og med de rette rammevilkår har de formået enten at øge eller bibeholde arbejdspladser eller på anden vis optimere væksten på en lang række områder.
De tiltag skal naturligvis fremhæves og videregives til gavn for udviklingen andre steder.
For det er vigtigt at have øje for, at landdistrikterne rummer mange uudnyttede potentialer som grundlag for produktion.
Der må hele tiden tænkes nye tanker for at skabe varige arbejdspladser, vækst og udvikling.
Man må gøre sig klart, at erhvervsstrukturen generelt i landdistrikterne og yderområderne vil blive udfordret.
Her taler redegørelsen altså sit eget tydelige sprog.
Først og fremmest er det svært at opretholde antallet af indbyggere i landdistrikterne og på øerne.
Stadig flere danskere vil bo i byerne frem for på landet.
For det andet bliver forskellen mellem by og land større på en lang række områder.
Her skal blot nævnes, at der bliver flere ældre på landet.
Bemærkelsesværdigt bliver der langt flere mænd på landet.
Faldet i beskæftigelsesniveauet er størst i yder- og landkommunerne.
Generelt er der lavere skattepligtig indkomst i yderkommunerne, og uddannelsesniveauet bliver lavere, jo længere man bor væk fra byerne.
De udfordringer skal naturligvis tages alvorligt for ikke at skabe et land i yderligere ubalance.
Regeringen har siden sin tiltrædelse iværksat en lang række væsentlige initiativer, som bidrager til at løfte ovennævnte udfordringer.
Helt centralt er det jo, at vi har fået et nyt landdistriktsministerium, som samler ressourceområderne og tager yderområderne alvorligt.
Regeringen fremrykker offentlige investeringer og skaber nye arbejdspladser og praktikpladser både i år og næste år.
Små og mellemstore virksomheder får en hjælpende hånd, så de kan øge eksporten til udlandet og skabe arbejdspladser.
Udviklingspakken for små og mellemstore virksomheder giver lettere adgang til risikovillig kapital, og det gavner især iværksætterne.
Så er der jo blevet indgået en rigtig god energiaftale, der skaber tusindvis af grønne arbejdspladser de næste mange år.
Det kommer især landdistrikterne til gode.
Regeringen har en ambitiøs målsætning om, at alle husstande og virksomheder skal få bredbåndsadgang til mindst 100 megabit senest i år 2020 over hele landet.
God digitalisering er helt afgørende for fjernarbejde, digital offentlig service, telemedicin og meget andet, der er nødvendigt for at drive virksomhed.
Derfor har regeringen også indledt et samarbejde med KL, regionerne og telebranchen om at skabe bedre mobildækning.
De danske havne er gode eksempler på, hvordan man vækster i yderområderne.
Havnene er nemlig et attraktivt sted at etablere sin virksomhed.
Selv i krisetider kan havnene trække samfundet i den rigtige retning.
Landdistriktspuljen retter sig specifikt mod initiativer på småøerne via østøtteordningerne.
Midlerne går direkte til projekter, som skaber eller bevarer arbejdspladser på øerne, og til projekter, som fremmer tilflytningen til øerne.
Sidst, men ikke mindst, får både landdistrikterne og øerne en større del af midlerne fra by- og områdefornyelsespuljen.
Det vil helt konkret betyde en uddeling på 75 mio. kr. til de små byer.
Der arbejdes lige nu på en udligningsreform, hvor regeringens udspil er, at de mest velhavende kommuner skal bidrage mere til de kommuner, som har det sværest på grund af de underliggende lokale strukturer.
Det er endnu et initiativ, der kommer yderområderne til gode, så vi sikrer mere ensartet velfærd til danskerne, uanset hvor i landet de bor.
Vores mål er nemlig at have et Danmark i balance.
Regeringen har derfor hele tiden holdt fast i, at udligningsordningen skal ændres, så der går flere penge fra rige til fattige kommuner.
Det skal bl.a. hjælpe kommuner i landdistrikterne med at få råd til at behandle sager om socialt udsatte børn bedre.
Men som det ser ud lige nu, må økonomi- og indenrigsministeren opgive drømmen om en bred udligningsreform, der skal flytte hundredvis af millioner kroner fra rige kommuner til fattige.
Venstre og Konservative vil nemlig ikke være med, i hvert fald ikke her på Borgen.
Udligningsreformen er ellers netop et helt konkret eksempel på, at vi kan gøre en stor forskel for netop de kommuner, som kæmper med de udfordringer, der listes op her i redegørelsen.
Personligt håber jeg rigtig meget på, at de borgerlige partier besinder sig og kommer tilbage og går med i et bredt udligningsforlig til gavn for især landdistrikterne.
For at par uger siden lancerede jeg en konkurrence med det formål at finde et nyt ord, der kan erstatte Udkantsdanmark, den rådne banan og andre vendinger, som populært bruges om provinsen.
Jeg var nemlig ærgerlig over den negative klang, som landdistrikterne ofte omtales med.
Sådan tror jeg faktisk vi er mange der har det.
Det blev bekræftet af alle dem, der deltog i debatten som følge af konkurrencen.
Folk ude i landdistrikterne vil rigtig gerne udviklingen og ser masser af potentiale i deres områder.
Jeg har fået langt over 100 rigtig gode bud på positive ord: Ressourcedanmark, Udsigtsdanmark og Nærværsdanmark er gode bud på ord, der indfanger landdistrikternes muligheder.
Redegørelsen her er med til at sætte yderligere gang i debatten, samtidig med at den får belyst problematikkerne.
Landdistrikterne berører altså os alle sammen, uanset hvor i landet vi bor.
Vi er allerede godt i gang, og jeg ser frem til en diskussion om, hvordan vi gør det endnu bedre og fortsat fokuserer på at skabe vækst og udvikling i alle dele af det danske samfund.